Росица Кирилова
Росица Кирилова Начева е българска поп певица, композитор, текстописец и телевизионен водещ.

Има издадени 27 музикални албума. Популярна е с песните си „Учителко, целувам ти ръка“, „Боса по асфалта“, „Роди ме мамо с късмет“, „Най-добрата дума“, „Много причини има“, „Тишина“, „Избрах нарочно вас“, „Нямах време, мамо“, както и песните си за деца – „Мики Маус“, „Моята кукла Барби“. 15 години води предаването „За животните с любов“ по БНТ.

Биография 
Росица Кирилова е родена в София на 2 юли 1963 г. Завършва с отличен успех 7-а столична гимназия. През 1990 г. завършва висшето си образование в Софийския университет „Св. Климент Охридски“, специалност „Журналистика“, а през 2004 г. придобива магистърска степен по филмово и телевизионно изкуство – режисура в Нов български университет.

Започва своята кариера с вокално инструментална група „Следа“, с която изпълняват кънтри музика, и през 1982 г. песните „Не ни достига радостта“ и „Тичам към теб“ влизат в компилация на „Балкантон“. Следват и първите телевизионни изяви в „Едно от пет“ и „Студио младост“.

1983 г.: Росица Кирилова записва първите си самостоятелни песни „Тишина“ и „За теб живея“.

1984 г.: с песните „Бялата река“, „Денонощие“ и „Ако ми каже“ Роси печели не само признанието на специалистите от журитата на радиоконкурса „Пролет“, „ХV младежки конкурс“ и ХІХ международен фестивал „Златният Орфей“, а и симпатиите на публиката.

1985 г. ѝ донася две първи награди: в телевизионната класация „Мелодия на годината“ с песента „Любов завинаги“ (музика Морис Аладжем, текст Георги Начев) и на радиоконкурса „Пролет `85“ с песента „Сбогом, клас“, която изпълнява заедно с Благовест и Светослав Аргирови.

1987 г.: след съвместната ѝ песен с чешката поп звезда Карел Зих, прави турне с него и неговата група и участва в чешката телевизионна програма ”Телевариете“.

1988 г.: В радиоконкурса „Пролет“ Росица Кирилова получава първа награда с песента „Нещо невероятно“, която пее в дует с Георги Христов. Техният дует бързо спечели симпатиите на многобройните почитатели на двамата изпълнители. Двамата певци са наградени с платинена плоча от Балкантон по повод техния първи съвместен албум „Нещо невероятно“.

1989 г.: печели наградата на публиката в конкурса „Мелодия на годината“ с песента на Мария Нейкова и Георги Начев „Най-добрата дума“.

Роси Кирилова първа изпълнява хита на Емил Димитров „Моя страна, моя България“ на неговия 30-годишен юбилей. Песента намира място в албума ѝ „Всяко нещо има свое време“.

1992 г.: Албумът ѝ „Живей за мига“ е първият албум в България, издаден на CD. Този албум отново издига Росица Кирилова на върха и тя е обявена и за Певица на годината в класацията на Музикална къща „Riva Sound“.

1993 г.: Тандемът Росица Кирилова и Панайот Панайотов печели две първи награди – на жури и на публика – на Интерфест Битоля (Македония).

Росица Кирилова е обявявана многократно за Певица номер 1 в България в традиционната годишна класация на популярното предаване на БНР „Музикална стълбица“.

1995 г.: Росица Кирилова създава свое авторско предаване „За животните с любов“ по БНТ и сателитния канал „ТВ България“, което в продължение на 15 години радва малки и големи.

1999 г.: избрана е за посланик на добра воля на Уницеф за България и заедно с композитора Хайгашод Агасян и поета Александър Петров създават Химна на Уницеф за България „Да протегнем на някой ръка“.

2003 г.: с Мими Иванова и Ваня Костова печелят първата награда на фестивала „Песни за София“ с песента на Развигор Попов „София ухае на липи“.

2006 г.: Българската национална телевизия реализира документален филм-портрет, посветен на творчеството на поп-певицата.

2007 г.: Росица печели първото място на Фестивала за българска забавна песен „Бургас и морето“ с авторската си песен „Като да и не“.

Зад гърба си има реализирани повече от 20 албума, 1 максисингъл (първият максисингъл в България), 3 малки плочи, 5 телевизионни рецитала – „Усмихни се за мен“, „Приятелите винаги остават“, „Тишина“ и „Бог да е с теб“, 3 видеоалбума – „Монолог за двама“, „Без маска и грим“ и „Бог да е с теб“, 1 DVD – „Всичко е любов“ от юбилейния концерт „25 години на сцена“, много концертни изяви както в България, така и в Германия, Финландия, Швеция, Румъния, Чехия, Русия, Турция.

Пяла е съвместно с над 20 от най-големите певци на България, сред които Мустафа Чаушев, братя Аргирови, Панайот Панайотов, Васил Найденов, Веселин Маринов, Георги Христов, дует ШИК, Ваня Костова, Мими Иванова, Георги Мамалев, Богдан Томов, Нели Рангелова (първият женски дует), Джина Иванова, Боян Михайлов, Стефан Данаилов, Димитър Туджаров – Шкумбата, Иван Балсамаджиев, Къци Вапцаров и други.

Сред най-популярните ѝ песни се нареждат „Боса по асфалта“, „Тишина“, „Има шанс, няма шанс“, „Приятелите винаги остават“, „Усмихни се за мен“, „Доброта“, „Учителко, целувам ти ръка“, „Най-добрата дума“, „Месечинко, чакай!“, „Избрах нарочно вас“, „Нещо невероятно“, „Живей за мига“, „Сърцето знае защо...“, „Всичко е любов“, „Защо така ме нарани?“, „Хората се срещат“, „Като Да и Не“, „Вяра, Надежда, Любов“ и много други.

Росица е певицата, изпяла най-много детски песни, които се пеят от малки и големи – „Песен за изгубеното куче“, „Моята кукла Барби“, „Мики Маус“, „Момичето с мечето“, „Парцалина“ и много други.

На 3 декември 2007 г. певицата празнува своя 25-годишен юбилей на сцената с голям концерт-спектакъл в Зала 1 на НДК под мотото: „Всичко е любов“. Като гости на сцената се изявяват: Лили Иванова, Васил Найденов, Мими Иванова, Ваня Костова, Панайот Панайотов, Веселин Маринов, дует ШИК, Благовест Аргиров, Мустафа Чаушев, Боян Михайлов. По повод юбилея певицата издаде и DVD със запис на спектакъла.

2010 г.: В конкурса „София пее“ песента ѝ „Среща след години“, изпълнена с Благовест Аргиров и архитект Калин Диков, печели втора награда от жури и наградата на публиката.

През 2012 г. отбелязва своя трийсет годишен юбилей на сцена с три албума, издадени от музикална компания „БГ Къмпани“ – албум с нови песни „Защото те обичам“, албум с детски песни „Момичето с мечето“ и албум с авторски песни.

През 2015 г. музикална компания „БГ Къмпани“ издава антологията на Росица Кирилова „Защото те обичам“, включваща три компакт-диска и един DVD диск от концерта ѝ „25 години на сцена“. 

През 2015 г. взема активно участие в юбилейните концерти на Мустафа Чаушев „50 години с песните на Мустафа Чаушев“, които се провеждат в градовете Шумен, Добрич, Русе, Бургас и София.

На 7 ноември 2017 г. Росица отбелязва 35-годишния си юбилей на сцена с мегаконцерта „Живей за мига“ в зала 1 на НДК.

Певицата е първият посланик на добра воля на УНИЦЕФ за България. Обявена е за почетен гражданин на турския град Орхангаза, заедно с Мустафа Чаушев, през 2001 г.

Музика за нея са писали 
Тончо Русев, Зорница Попова, Развигор Попов, Морис Аладжем, Мария Нейкова, Вили Казасян, Александър Йосифов, Найден Андреев, Иван Пеев, Димитър Гетов, Кристиян Бояджиев.

Телевизионни рецитали 
 „Усмихни се за мен“
 „Приятелите винаги остават“
 „Тишина“
 „Бог да е с теб“

Дискография

Студийни албуми 
 1983 – „Тишина“ 
 1984 – „Любов завинаги“
 1985 – „Усмихни се за мен“
 1986 – „Росица Кирилова“
 1987 – „Кажи ми добър ден“
 1987 – „Всичко е музика“/ „Доверие“ (дует с Георги Христов) 
 1988 – „Нещо невероятно“ (дует с Георги Христов)
 1989 – „Приятелите винаги остават“
 1990 – „Вик за близост“ (дует с Нели Рангелова)
 1990 – „Всяко нещо има свое време“
 1993 – „Живей за мига“
 1994 – „Мики Маус“
 1995 – „Без маска и грим“ (дуетен албум с Панайот Панайотов)
 1995 – „Моята кукла Барби“
 1996 – „Вълшебница“
 1997 – „Учителко, целувам ти ръка“
 1998 – „Бог да е с теб“
 1999 – „Парцалина“
 2000 – „Банани с пижами“
 2002 – „Роси и приятели“
 2006 – „Сърцето знае защо…“
 2008 – "Като да и не"
 2012 – „Защото те обичам“
 2012 – „Момичето с мечето“
 2021 – „Душа на длан“

Компилации 
 2008 – „25 години на сцената – Като да и не“ (2008)
 2012 – „Авторски песни“
 2015 – „Защото те обичам“ (антология)
 2017 – „35 години на сцена – любими песни“

Други песни 
 „Първи бяхме на хорото“ – дует с Мустафа Чаушев в албума му „Злато мое“ (1986)
 „Корабът“ – дует с Мустафа Чаушев в албума му „Тук е моят дом“ (1991)
 „Песен за душата“ – дует с Мустафа Чаушев в албума му „Богатство“ (2008)

Видеоалбуми и DVD 
 „Монолог за двама“
 „Без маска и грим“
 „Бог да е с теб“
 „Всичко е любов – 25 години на сцена“

Източници

Външни препратки 
 Биография и дискография на Росица Кирилова в БГестрада
 Росица Кирилова – обаятелност, идваща от голямата ѝ любов към музиката, БНР, пр. „Хр. Ботев“
 Дискография на Росица Кирилова, discogs.com

Български певици
Български поп певци
Български автори на песни
Български телевизионни водещи
Български природозащитници
Защитници на животните
Посланици на добра воля на УНИЦЕФ
Възпитаници на Софийския университет
Възпитаници на Нов български университет
Почетни граждани на Орхангаза
Родени в София